C 310/6
SK
Úradný vestník Európskej únie
16.8.2022
28.
EÚ pokračovala v podpore globálnej iniciatívy na boj proti jadrovému terorizmu (GICNT) a jej poslania posilniť globálne kapacity v oblasti predchádzania jadrovému terorizmu, jeho odhaľovania a reakcie naň.
EÚ a jej členské štáty sa do činnosti iniciatívy GICNT aktívne zapájajú vo všetkých oblastiach: jadrová detekcia, jadrová forenzná veda, ako aj reakcia a zmierňovanie.
29.
EÚ podpísala v roku 2013 s MAAE praktické dojednania o spolupráci v technických otázkach týkajúcich sa jadrovej bezpečnosti, ktorých cieľom je okrem iného posilniť koordináciu činností v oblasti odbornej prípravy a budovania kapacít v záujme podpory a vykonávania udržateľných postupov kultúry jadrovej bezpečnosti.
30.
Členské štáty Európskej únie a partnerské krajiny, a medzi nimi aj niekoľko členov GICNT, môžu pre svoje potreby využívať Vzdelávacie stredisko v oblasti fyzickej ochrany jadrových materiálov a jadrových zariadení (EUSECTRA), ktoré je plne funkčné od roku 2013 a zameriava sa na odhaľovanie neoprávnenej činnosti súvisiacej s jadrovým a iným rádioaktívnym materiálom a na reakciu na takúto činnosť.
Toto stredisko je prevádzkované Spoločným výskumným centrom EK (JRC) na jeho pracoviskách v Karlsruhe (Nemecko) a Ispre (Taliansko) v úzkej spolupráci s ďalšími medzinárodnými iniciatívami, ktoré podporuje MAAE a niekoľko partnerských krajín iniciatívy GICNT.
Stredisko sa využíva aj na praktické cvičenia, ktoré väčšinou súvisia s bojom proti pašovaniu jadrového materiálu.
Stredisko EUSECTRA je aktívne pri riešení potrieb členských štátov EÚ a partnerských krajín EÚ v oblasti odbornej prípravy, a to aj prostredníctvom koordinovaných školení delegátov členských štátov v colnej oblasti a v oblasti presadzovania práva, ktoré už boli realizované a ktoré sú naplánované na roky 2019 – 2022 (v priamej spolupráci s GR HOME a GR TAXUD Európskej komisie).
EUSECTRA posilňuje infraštruktúru používanú na vedenie odbornej prípravy, vyvíja nástroje virtuálneho vzdelávania a na žiadosť členských štátov EÚ poskytuje posudzovanie výkonnosti zariadení.
Pandémia obmedzila odbornú prípravu s osobnou účasťou.
Pomocou moderných prostriedkov sa vyvinul hybridný prístup zameraný na cvičenia v teréne s využitím nástrojov na diaľku a skutočné využívanie jadrových a rádioaktívnych materiálov s cieľom zachovať úsilie o potláčanie chemických, biologických, rádiologických a jadrových (CBRN) hrozieb a jadrového terorizmu.
31.
Európska komisia a členské štáty EÚ pokračovali v jadrových forenzných činnostiach s cieľom určiť charakteristiky zadržaného jadrového materiálu, využívajúc pritom najmodernejšie jadrové forenzné spôsobilosti na pracovisku JRC v nemeckom Karlsruhe.
32.
JRC a ESARDA poskytli významný príspevok ku knihe o nešírení jadrových zbraní a overovaní kontroly zbraní – koncepciách inovačných systémov, ktorá bola vydaná v roku 2020.
33.
Európska komisia pokračovala v budovaní kapacít členských štátov EÚ na testovanie a hodnotenie výkonnosti zariadení používaných na odhaľovanie nedovoleného obchodovania s jadrovými a rádioaktívnymi materiálmi prostredníctvom svojho programu ITRAP+10 fázy II, čo viedlo k ďalšej harmonizácii a normalizácii a významne prispelo k plneniu medzinárodných noriem.
34.
Európska komisia naďalej zohráva významnú úlohu v rámci pracovnej skupiny pre monitorovanie hraníc (BMWG) pre jadrovú bezpečnosť.
Spolupredsedala tejto pracovnej skupine, ako aj jej dvom podskupinám pre detekčné technológie a budovanie kapacít.
35.
Európska komisia pokračovala vo výskume vývoja novej techniky nedeštruktívnych skúšok, konkrétne oneskorenej gama spektrometrie na overovanie podpisov týkajúcich sa jadrového materiálu v spolupráci s MAAE.
V rámci podporného programu MAAE bola predložená jednotná akcia.
36.
Generálne riaditeľstvo Európskej komisie pre dane a colnú úniu (GR TAXUD) s podporou centra JRC a strediskom EUSECTRA začalo v roku 2020 vykonávať interaktívny program elektronického učenia sa, ktorý má colným úradníkom pomôcť získavať poznatky o kontrole hraníc zameranej na odhaľovanie rádioaktívnych a jadrových materiálov.
Základný modul sa venuje tomu, akú dôležitú úlohu zohrávajú colní úradníci pri odhaľovaní jadrových a rádioaktívnych materiálov, informuje ich o rizikách a hrozbách a poskytuje im základný úvod do problematiky relevantných materiálov, zariadení a procesov.
V pokročilom module sa skúmajú tie isté témy podrobnejšie.
Oba kurzy obsahujú realistické scenáre zahŕňajúce námorné prístavy, letiská, železnice a pozemné hranice, v rámci ktorých si môžu účastníci otestovať svoje rozhodovanie.
Spoluprácou medzi GR TAXUD a JRC sa vytvorili väčšie synergie medzi colnými správami členských štátov.
Odborná príprava poskytovaná v centre EUSECTRA bude slúžiť ako platforma pre národných expertov na výmenu najlepších postupov v oblasti jadrovej bezpečnosti týkajúcej sa ochrany hraníc, čím sa prispeje k rozvoju harmonizovaných postupov.
Je to súčasťou úsilia o spoločný boj proti obchodovaniu s jadrovým materiálom a uľahčenie obchodu prostredníctvom miest colných kontrol.
Cieľom je v konečnom dôsledku zabrániť jednotlivcom v prístupe k škodlivým materiálom prostredníctvom podpory spoločnej kultúry jadrovej bezpečnosti.